NCP अध्यक्ष बनने के सवाल पर प्रफुल्ल पटेल बोले- मैं मुंगेरी लाल के हसीन सपने नहीं देखता
National Congress Party (NCP) Chief Sharad Pawar Resigns. Follow NCP MLAs Meeting On Dainik Bhaskar. शरद पवार ने मंगलवार को राष्ट्रवादी कांग्रेस पार्टी (NCP) के अध्यक्ष पद से इस्तीफा दे दिया। पार्टी के नेता और कार्यकर्ता इसे मानने को तैयार नहीं हैं। वे पवार से अपना इस्तीफा वापस लेने की मांग पर अड़े हुए हैं
शरद पवार के NCP अध्यक्ष पद से इस्तीफे के ऐलान के बाद उनकी जगह कौन लेगा? इस बात की चर्चा तेज हो गई है। NCP के उपाध्यक्ष प्रफुल्ल पटेल ने कहा- नए अध्यक्ष को लेकर कोई चर्चा नहीं हुई है। मैं अध्यक्ष पद के लिए तैयार नहीं हूं। मुझे पार्टी ने पहले ही इतनी बड़ी जिम्मेदारी दी है। मैं मुंगेरी लाल के हसीन सपने नहीं देखता। पहले तो शरद पवार को मनाने का दौर चल रहा है। उसके बाद जो होगा तय हो जाएगा। पार्टी में कोई गुटबाजी और नाराज़गी नहीं है।
इधर, शरद पवार ने कहा है कि इस्तीफा वापस लेने के लिए उन पर भारी दबाव है। दरअसल, 82 साल के NCP चीफ शरद पवार ने मंगलवार को इस्तीफे का ऐलान किया। इसके बाद पार्टी कार्यकर्ताओं ने उनके फैसले का विरोध किया। कार्यकर्ताओं ने कहा कि शरद पवार अपना फैसला वपस लें। इस पर उनके भतीजे अजित ने कहा कि साहब का फैसला पलटता नहीं है। 
नया अध्यक्ष बनाने को लेकर 5 सदस्यीय कमेटी की मीटिंग हुई
शरद पवार के इस्तीफे के ऐलान के एक दिन बाद जितेंद्र आव्हाड ने भी महासचिव पद से इस्तीफा दे दिया। इसके बाद विधायक अनिल पाटिल ने भी शरद पवार को त्यागपत्र भेजा। सूत्रों के मुताबिक, अभी कई और इस्तीफे हो सकते हैं। वहीं, बुधवार को मुंबई के यशवंत राव चव्हाण सेंटर में 15 सदस्यीय कमेटी की मीटिंग हुई। इसमें पार्टी के नए अध्यक्ष बनाने को लेकर चर्चा की गई। अध्यक्ष की दौड़ में अजित पवार, सुप्रिया सुले और प्रफुल्ल पटेल का नाम आगे चल रहा है।
मामले से जुड़े बड़े अपडेट्स 
कांग्रेस बोली- गठबंधन पर असर नहीं, राउत ने कहा- हम नजर रखे हैं 
महाराष्ट्र कांग्रेस के अध्यक्ष नाना पटोले ने NCP में जारी खींचतान पर कहा कि पवार के NCP अध्यक्ष का पद छोड़ने से महाविकास अघाड़ी गठबंधन पर फर्क नहीं पड़ेगा। यह NCP का अंदरूनी मामला है।
शिवसेना (उद्धव ठाकरे गुट) के नेता संजय राउत ने शरद पवार के इस्तीफे पर कहा कि उनका इस्तीफा देश की राजनीति के लिए बड़ा झटका है। अगर उन्होंने यह फैसला किया है तो इससे देश और महाराष्ट्र में छटपटाहट होनी स्वाभाविक है। आने वाले दिनों में हमें क्या करना है, इस पर जल्द ही फैसला लिया जाएगा। हम पूरे घटनाक्रम पर नजर बनाए हुए हैं।
82 साल के शरद पवार ने 2 मई को NCP अध्यक्ष पद छोड़ा 
शरद पवार मुंबई के वाईबी चव्हाण सेंटर में मंगलवार को अपनी पॉलिटिकल बायोग्राफी 'लोक भूलभुलैया संगति' का विमोचन के दौरान अध्यक्ष पद छोड़ने का ऐलान किया। हालांकि, इस दौरान उन्होंने इसकी वजह नहीं बताई। पवार की बेटी सुप्रिया सुले ने 17 अप्रैल को कहा था कि 15 दिन में महाराष्ट्र की राजनीति में दो बड़े विस्फोट होंगे। बयान के ठीक 16वें दिन यानी 2 मई को 12:45 बजे ऐलान कर किया। पढ़ें पूरी खबर 
पवार ने इस्तीफे में लिखा- लगातार यात्रा मेरी जिंदगी का हिस्सा
शरद पवार ने इस्तीफे में लिखा, 'मेरे साथियों! मैं NCP के प्रेसिडेंट का पद छोड़ रहा हूं, लेकिन सामाजिक जीवन से रिटायर नहीं हो रहा हूं। लगातार यात्रा मेरी जिंदगी का अटूट हिस्सा बन गया है। मैं पब्लिक मीटिंग और कार्यक्रमों में शामिल होता रहूंगा। मैं पुणे, बारामती, मुंबई, दिल्ली या भारत के किसी भी हिस्से में रहूं, आप लोगों के लिए हमेशा की तरह उपलब्ध रहूंगा। लोगों की समस्याएं सुलझाने के लिए मैं हर वक्त काम करता रहूंगा। लोगों का प्यार और भरोसा मेरी सांसें हैं। जनता से मेरा कोई अलगाव नहीं हो रहा है। मैं आपके साथ था और आपके साथ आखिरी सांस तक रहूंगा। तो हम लोग मिलते रहेंगे। शुक्रिया।'
देश में NCP के 9 सांसद, 3 राज्यों में 57 विधायक
NCP की ऑफिशियल वेबसाइट के मुताबिक, NCP के देश में अभी 9 सांसद हैं। इनमें लोकसभा के 5 और राज्यसभा के 4 मेंबर शामिल हैं। वहीं, देशभर में पार्टी के 57 विधायक हैं। महाराष्ट्र में 54, केरल में 2 और गुजरात में 1 विधायक शामिल हैं। वहीं, देशभर में पार्टी के 20 लाख कार्यकर्ता हैं।